Obamas håndskrevne støtteerklæring til Frankrike
Terrorangrepet mot satiremagasinet Charlie Hebdo har rystet en hel verden. I dagene etter den fryktelige massakren, der 12 personer ble skutt og drept, har hashtaggen #JeSuisCharlie trendet på sosiale medier, og tegnere fra hele verden har vist sin sympati. Statsledere og prominente lederskikkelser verden over har uttrykt sine kondolanser og medfølelse til den franske befolkningen etter terrorhandlingen, som beskrives som et direkte angrep på ytringsfriheten. Statsminister Erna Solberg og NATOs generalsekretær Jens Stoltenberg er blant dem som har vist sin støtte.Sist i rekken er USAs president Barack Obama. Under et besøk ved den franske ambassaden i Washington DC, skrev han ned følgende støtteerklæring i en kondolansebok: «På vegne av alle amerikanere uttrykker jeg vår dypeste sympati og solidaritet til Frankrikes befolkning, etter det grusomme angrepet i Paris. Som allierte gjennom århundrer står vi sammen med våre franske brødre og søstre, for å sørge for at rettferdigheten seirer, og vår levemåte blir forsvart. Sammen går vi fremover, vitende om at terror ikke er forenelig med frihet og idealene vi står for – idealer som lyser opp verden. Lenge leve Frankrike!»Facebook-gründer Mark Zuckerberg postet også nylig en støtteerklæring til det franske folk, på det sosiale mediet. Her forteller han historien om hvordan han selv ble truet på livet etter å ha nektet å utestenge innhold om profeten Muhammed fra Facebook, og forsvarer den frie retten til å ytre seg. «Dette er hva vi alle må avvise: En gruppe ekstremister som forsøker å tie stemmene og meningene til resten av verden.» Videre skriver han at han er dedikert til å jobbe for at Facebook skal forbli en tjeneste der folk kan uttrykke sine meninger uten frykt for vold, og avslutter innlegget med #JeSuisCharlie.
Mennesker verden over fortsetter å uttrykke sin avsky mot terroristene og viser sin støtte til Frankrikes befolkning, etter angrepet mot Charlie Hebdo.